Komisijos reglamentas (EB) Nr. 759/98
1998 m. balandžio 3 d.
iš dalies keičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 2634/97 [2], ypač į jo 9 ir 13 straipsnius,
kadangi 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinančio Reglamentą (EEB) Nr. 2377/80 [3], su paskutiniais pakeitimais, padarytais Reglamentu (EB) Nr. 260/98 [4], 7 straipsnyje yra numatyta, kad visiems nuo 1998 m. sausio 2 d. eksportuojamiems produktams turi būti išduotos eksporto licencijos;
kadangi 1988 m. lapkričio 16 d. Komisijos reglamento (EEB) Nr. 3719/88, nustatančio išsamias bendrąsias taisykles dėl žemės ūkio produktų importo ir eksporto licencijų bei išankstinio nustatymo sertifikatų sistemos taikymo [5], su paskutiniais pakeitimais, padarytais Reglamentu (EB) Nr. 1404/97 [6], 5 straipsnio 1 dalyje yra numatyta, kad eksporto licencijos nereikalaujama produktams, už kuriuos grąžinamosios išmokos neprašoma, ir eksportuojant tokius kiekius, už kuriuos užstatas licencijai gauti sudarytų ne daugiau kaip 5 ekiu;
kadangi galvijienos atveju ši 5 ekiu riba atitinka vieną gyvulių vienetą arba 200 kilogramų mėsos; kadangi ta riba pasirodė besanti per žema, ypač tam tikriems tradiciniams tarptautiniams prekybos srautams; kadangi norint užstato ribą padidinti iki 60 ekiu, reikėtų numatyti leidžiančias nukrypti nuo Reglamento (EEB) Nr. 3719/88 nuostatas;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1445/95 7 straipsnis papildomas šia pastraipa:
"Tačiau nepaisant Reglamento (EEB) Nr. 3719/88 5 straipsnio 1 dalies ketvirtosios įtraukos, eksporto licencijos nereikalaujama už produktus, kuriems taikoma 8 straipsnio 2 dalies antroji įtrauka, jei jie eksportuojami tokiais kiekiais, už kuriuos užstatas licencijai gauti sudarytų ne daugiau kaip 60 ekiu. Jei licencija išduodama už gyvulių vienetą, ir jeigu 60 ekiu dydis neatitinka sveiko gyvulių vienetų skaičiaus, laikoma, kad užstatas atitinka pirmą didesnį sveiką gyvulių vienetų skaičių."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. balandžio 3 d.